รัฐบาลไทย-ข่าวทำเนียบรัฐบาล-รมช.แรงงาน เยือนราชบุรี หนุนเทคโนโลยีดิจิทัล
วันพุธที่ 17 มีนาคม 2564
รมช.แรงงาน เยือนราชบุรี หนุนเทคโนโลยีดิจิทัล
นฤมล เดินสายขับเคลื่อนการพัฒนาทักษะฝีมือ  การฝึกต้องเข้มข้น รองรับเทคโนโลยี 4.0 ดิจิทัลและภาษาจําเป็นต้องมี  ย้ํา! เดินตามแนวทาง สร้าง-ยก-ให้ รวมไทยสร้างชาติ เข้าถึงประชาชนทุกกลุ่ม ขานรับนโยบายรัฐบาล ไม่ทิ้งใครไว้ข้างหลัง
วันที่ 17 มีนาคม 2564 ศาสตราจารย์ นฤมล ภิญโญสินวัฒน์ รัฐมนตรีช่วยว่าการกระทรวงแรงงาน พร้อมด้วยหม่อมหลวงปุณฑริก สมิติ ที่ปรึกษารัฐมนตรีช่วยว่าการกระทรวงแรงงาน นางสาวอําพันธ์ ธุววิทย์ รองปลัดกระทรวงแรงงาน และคณะ ลงพื้นที่จังหวัดราชบุรี เยี่ยมชมการฝึกอบรม ตามโครงการศูนย์ฝึกอบรมความเป็นเลิศด้านเทคโนโลยีชั้นสูง สาขา การควบคุมด้วยระบบนิวแมติกส์ไฟฟ้าในงานอุตสาหกรรม การออกแบบติดตั้งและประยุกต์ใช้งานโซลาร์เซลล์ เยี่ยมชมกิจกรรมการให้บริการของหน่วยงานในสังกัดกระทรวงแรงงาน ชมการสาธิตอาชีพในยุค Thailand 4.0 ประกอบด้วย การให้บริการบนอินเทอร์เน็ตและการติดตั้งระบบโซลาร์เซลล์ การฝึกอบรมส่งเสริมการประกอบอาชีพอิสระ ผลิตภัณฑ์ปูนปั้นไม้เทียมเพื่องานประดับ การฝึกอบรมแรงงานผู้สูงอายุ การประกอบอาหารไทย และเยี่ยมชมผลิตภัณฑ์จากกลุ่มวิสาหกิจชุมชน โดยกลุ่มแม่บ้านหัวสระพัฒนานําผลิตภัณฑ์มะนาวดองน้ําผึ้ง และผลิตภัณฑ์แปรรูปจากนมแพะ จากกลุ่มวิสาหกิจชุมชนกลุ่มแพะก้าวหน้าราชบุรี เป็นวิสาหกิจชุมชนที่เข้าร่วมโครงการเพิ่มผลิตภาพแรงงานกับกรมพัฒนาฝีมือแรงงาน หลังจากนั้น ได้พบปะพูดคุยกับอาสาสมัครแรงงานในพื้นที่จังหวัดราชบุรีและกลุ่มแรงงานที่มาคอยต้อนรับ กว่า 100 คน ณ สถาบันพัฒนาฝีมือแรงงาน 4 ราชบุรี
รมช.แรงงาน กล่าวว่า การลงพื้นที่จังหวัดราชบุรีในครั้งนี้ ต้องการตรวจเยี่ยมการให้บริการของภาครัฐ โดยเฉพาะการพัฒนาทักษะฝีมือแรงงาน ซึ่งมีหน่วยงานของกรมพัฒนาฝีมือแรงงาน (กพร.) ตั้งอยู่ในทุกจังหวัดทั่วประเทศ เป็นหน่วยงานหลักในการพัฒนากําลังแรงงานของประเทศ ซึ่งตนเองได้รับมอบหมายจากรัฐบาลภายใต้การนําของพลเอก ประยุทธ จันทร์โอชา นายกรัฐมนตรี และการกํากับดูแลของพลเอก ประวิตร วงษ์สุวรรณ รองนายกรัฐมนตรี ให้ขับเคลื่อนการดําเนินงานของ กพร. ตามแนวคิด สร้าง ยก ให้ รวมไทยสร้างชาติ ที่ต้องการให้แรงงานไทย เป็นแรงงานที่มีทักษะสูง สร้างแรงงานคุณภาพ ยกระดับให้ได้มาตรฐานสากล และได้รับอัตราค่าจ้างอย่างเหมาะสม พร้อมกับให้โอกาสแรงงานกลุ่มเปราะบางเข้าถึงบริการของรัฐ จึงได้เน้นย้ําและให้ความสําคัญกับการพัฒนาทักษะ ไม่ว่าจะเป็นด้านใดก็ตาม จะช่วยเพิ่มโอกาสในการทํางาน มีอาชีพและรายได้ดูแลครอบครัว หลักสูตรต้องรองรับกับอุตสาหกรรมเป้าหมาย และรับวิถีชีวิตใหม่ (New Normal) โดยเฉพาะด้านเทคโนโลยีดิจิทัลและภาษา ที่จําเป็นต่อทุกภาคอุตสาหกรรม การฝึกอบรมต้องสอดแทรกให้เกิดแนวคิดสร้างสรรค์ และการประยุกต์ใช้ด้วย ปรับการเรียนรู้ผ่านออนไลน์ และเรียนรู้เกี่ยวกับระบบออนไลน์ เช่น การขายสินค้าออนไลน์ การผลิตสื่อมีเดียเพื่อการนําเสนอผลิตภัณฑ์
รมช. แรงงาน กล่าวต่อว่า หลักสูตรที่ดําเนินการนั้น มีความหลายหลาย เพื่อยืดหยุ่นให้เหมาะกับแรงงาน และปรับตามสถานการณ์ในแต่ละห้วงเวลา การประชาสัมพันธ์ภารกิจเหล่านี้ ต้องอาศัยการบอกเล่าจากผู้ใกล้ชิดแรงงานที่อยู่ในชุมชน ซึ่งกระทรวงแรงงาน มีอาสาสมัครแรงงาน คอยทําหน้าที่เป็นตัวแทนของภาครัฐในการแจ้งข่าวสารการให้บริการไปยังประชาชนในชุมชน และนําความต้องการของชุมชนไปแจ้งให้หน่วยงานรัฐดําเนินการให้ความช่วยเหลือ จึงจะสามารถตอบโจทย์ความต้องการของประชาชนได้อย่างแท้จริง และขอฝากให้ช่วยประชาสัมพันธ์ไปยังเยาวชนที่สนใจด้านการดูแลผู้สูงอายุ ปัจจุบัน มีความต้องการแรงงานด้านดูแลผู้สูงอายุจํานวนมาก ซึ่งในวันนี้มูลนิธิกล้วยน้ําไท ได้มาร่วมประชาสัมพันธ์รับสมัครผู้สนใจเข้าอบรม โดยมีทุนการศึกษาระหว่างที่อบรมด้วย
“ขอเป็นกําลังใจให้อาสาสมัครแรงงานทุกท่าน ที่สละเวลาและทําหน้าที่อย่างเต็มกําลังความสามารถ ฝากแจ้งข่าวสารต่างๆ ของภาครัฐไปยังประชาชนในชุมชนด้วย ซึ่งรัฐบาลจะให้ความช่วยเหลือและจัดสวัสดิการต่างๆ ให้แก่ประชาชน อย่างครบวงจร ตั้งแต่แรกเกิดจนถึงวันที่ไม่สามารถทํางานได้ ขอให้ทุกคนมั่นใจ ว่าเราจะไม่ทิ้งใครไว้ข้างหลัง” รมช.แรงงาน กล่าวในท้ายสุด